b'\n_START_ARTICLE_\nViktoras \xc4\x8cernomyrdinas\n_START_SECTION_\nBiografija\n_START_PARAGRAPH_\n1966\xc2\xa0m. baig\xc4\x97 Kuiby\xc5\xa1evo politechnikos institut\xc4\x85, gavo in\xc5\xbeinieriaus-technologo diplom\xc4\x85. 1967\xe2\x80\x931973\xc2\xa0m. dirbo SSKP Orsko miesto komitete instruktoriumi, pramon\xc4\x97s ir transporto skyriaus ved\xc4\x97ju. 1973\xe2\x80\x931978\xc2\xa0m. Orenburgo duj\xc5\xb3 perdirbimo gamyklos direktorius, v\xc4\x97liau\xc2\xa0\xe2\x80\x93 SSKP CK sunkiosios pramon\xc4\x97s skyriaus instruktorius. 1982\xc2\xa0m. paskirtas SSRS naftos ir duj\xc5\xb3 pramon\xc4\x97s ministro pavaduotoju, kartu vadovavo Visas\xc4\x85junginiam duj\xc5\xb3 gavybos pramon\xc4\x97s gamybiniam susivienijimui Tiumen\xc4\x97s srityje. 1985\xe2\x80\x931989\xc2\xa0m. SSRS naftos ir duj\xc5\xb3 pramon\xc4\x97s ministras. 1989\xc2\xa0m. rugpj\xc5\xab\xc4\x8dio m\xc4\x97n. reorganizavus ministerij\xc4\x85, tapo Gazprom bendrov\xc4\x97s valdybos pirmininku._NEWLINE_1992\xc2\xa0m. gegu\xc5\xbe\xc4\x97s m\xc4\x97n. paskirtas Rusijos vicepremjeru, atsakingu u\xc5\xbe kuro ir energetikos klausimus. 1992\xc2\xa0m. gruod\xc5\xbeio 14 d. pasirtas Rusijos ministru pirmininku, juo dirbo iki 1998\xc2\xa0m. kovo 26 d. 1995\xc2\xa0m. \xc4\xafk\xc5\xabr\xc4\x97 politin\xc4\xaf jud\xc4\x97jim\xc4\x85 \xe2\x80\x9eM\xc5\xabs\xc5\xb3 namai-Rusija\xe2\x80\x9c (\xe2\x80\x9e\xd0\x9d\xd0\xb0\xd1\x88 \xd0\xb4\xd0\xbe\xd0\xbc\xc2\xa0\xe2\x80\x93 \xd0\xa0\xd0\xbe\xd1\x81\xd1\x81\xd0\xb8\xd1\x8f\xe2\x80\x9c) ir jam vadovavo. Prasid\xc4\x97jus ekonominei krizei, 1998\xc2\xa0m. rugpj\xc5\xab\xc4\x8dio 23 d. S. Kirijenkos vyriausyb\xc4\x97 atsistatydino, o prezidentas Borisas Jelcinas V. \xc4\x8cernomyrdin\xc4\x85 paskyr\xc4\x97 laikinai eiti premjero pareigas ir paved\xc4\x97 suformuoti vyriausyb\xc4\x99, ta\xc4\x8diau jo kandidat\xc5\xabros Rusijos Federacijos Valstyb\xc4\x97s D\xc5\xabma nepalaik\xc4\x97._NEWLINE_1999\xc2\xa0m. vasario m\xc4\x97n. V. \xc4\x8cernomyrdinas paskirtas valstyb\xc4\x97s atstovu bendrov\xc4\x97s Gazprom direktori\xc5\xb3 taryboje, v\xc4\x97liau jai vadovavo. 1999\xc2\xa0m. baland\xc5\xbeio m\xc4\x97n. paskirtas Rusijos prezidento specialiuoju atstovu konfliktui Jugoslavijoje sureguliuoti._NEWLINE_1999\xc2\xa0m. gruod\xc5\xbeio m\xc4\x97n. Jamalo Nenc\xc5\xb3 autonomin\xc4\x97je apygardoje i\xc5\xa1rinktas Rusijos valstyb\xc4\x97s D\xc5\xabmos deputatu. Mandato atsisak\xc4\x97 2001\xc2\xa0m. gegu\xc5\xbe\xc4\x97s m\xc4\x97n., kai buvo paskirtas Rusijos ambasadoriumi Ukrainoje.  Ambasadoriumi buvo iki 2009\xc2\xa0m._NEWLINE_Nuo 2009\xc2\xa0m. gegu\xc5\xbe\xc4\x97s m\xc4\x97n. iki mirties buvo Rusijos prezidento D. Medvedevo patar\xc4\x97ju\xc2\xa0\xe2\x80\x93 specialiuoju atstovu ekonominiam bendradabiavimui su NVS \xc5\xa1alimis.'